Il-Korporazzjoni tax-Xogħol u t-Taħriġ (ETC) qed tinvesti €1,700,000, ħafna minnhom fondi tal-Unjoni Ewropea, fi proġett biex persuni b’diżabbilità intelletwali jintegraw ma’ ħaddiema oħra u jakkwistaw il-ħiliet meħtieġa fuq il-post tax-xogħol. Il-proġett jikkonsisti f’ċentri fejn dawn il-persuni jkunu jistgħu jagħmlu esperjenza ta’ xogħol fosthom wieħed fl-Imtarfa. Erbgħa u tletin persuna b’diżabilità intelletwali bħalissa qed jingħataw opportunità li jaħdmu ma’ diversi kumpaniji li qed jieħdu sehem fil-programm tal-Korporazzjoni tax-Xogħol u t-Taħriġ. Il-proġett b’għajnuna mill-Unjoni Ewropea għandu l-għan li persuni b’abiltajiet differenti jintegraw ma’ ħaddiema oħra u jakkwistaw il-ħiliet meħtieġa fuq il-post tax-xogħol. Il-Kap Eżekuttiv tal-ETC, Philip Rizzo qal li f’Malta hawn 1,200 persuna b’diżabilita’ intelletwali. Mija u ħamsin persuna b’diżabbilita’ se jkollhom din l-opportunita’ bejn din is-sena u s-sena d-dieħla. Wieħed u għoxrin kumpanija daħlu għal dan il-proġett. Il-proġett jagħti wkoll il-possibilita’ lill-persuni b’diżabilita’ intelletwali jintegraw mal-ħaddiema l-oħra fuq il-lant tax-xogħol. Il-Ministru tal-Edukazzjoni u x-Xogħol Evarist Bartolo ħabbar li l-Gvern se jinvesti €35 miljun biex aktar nies, inkluż persuni b’diżabbilita’ jidħlu fid-dinja tax-xogħol. Is-Segretarju Parlamentari Ian Borg qal li l-Fond Soċjali Ewropew alloka €140 miljun għal Malta, li kwart minnhom se jmorru għall-inklużjoni soċjali. Is-Segretarju Parlamentari Justyne Caruana qalet li qed titfassal abozz ta’ liġi biex il-persuni b’diżabilita’ jkollhom rappreżentanza f’bordijiet tal-gvern.